ภาษีหุ้นชินไม่จบ ให้แจงอายุความ
ภาษีหุ้นตระกูลชินวัตร 1.2 หมื่นล้านบาท ยังปิดไม่ลง คลังสั่งกรมสรรพากรแจงหมดอายุความเก็บภาษีหรือยัง
13 มี.ค. 2555

ภาษีหุ้นตระกูลชินวัตร 1.2 หมื่นล้านบาท ยังปิดไม่ลง คลังสั่งกรมสรรพากรแจงหมดอายุความเก็บภาษีหรือยัง
นายอารีพงศ์ ภู่ชอุ่ม ปลัดคลัง กล่าวว่า ได้ส่งเรื่องที่ สส.พรรคประชาธิปัตย์ (ปชป.) ร้องเรียนให้คลังเก็บภาษีหุ้นจาก พ.ต.ท.ทักษิณ ชินวัตร อดีตนายกรัฐมนตรี 1.2 หมื่นล้านบาท ให้ทางกรมสรรพากรดำเนินการแล้ว ซึ่งทางผู้ร้องเรียนเป็นห่วงว่าคดีภาษีดังกล่าวจะหมดอายุความในเดือน มี.ค.นี้ 
ฉะนั้น ทางกรมสรรพากรจะต้องตอบกลับมาให้กระทรวงการคลังทราบว่า การเก็บภาษีดังกล่าวจะหมดอายุความเมื่อไรแน่
“ต้องรอให้กรมสรรพากรตอบว่า ถ้ามีอายุความก็ต้องดำเนินให้ทันหมดอายุความ หากไม่มีอายุก็ไม่มีอายุความ” นายอารีพงศ์ 
ทั้งนี้ เมื่อวันที่ 9 มี.ค. 2555 นายสรรเสริญ สมะลาภา สส. ปชป. ได้เข้ายื่นหนังสือกับกับนายอารีพงศ์ โดยเห็นว่าการตีความของกรมสรรพากร ว่าธุรกรรมซื้อขายหุ้นชินคอร์ปอเรชั่น หรือชินคอร์ป ของนายพานทองแท้ และ น.ส.พินทองทา ชินวัตร เป็นโมฆะ ไม่ได้เป็นเจ้าของหุ้นตัวจริง ขณะที่ พ.ต.ท.ทักษิณ ที่เป็นเจ้าของหุ้นตัวจริง เป็นการซื้อขายหุ้นในตลาดได้รับการยกเว้นภาษี ถือเป็นการตีความที่ผิดพลาดไม่ถูกต้อง ทำให้กรมสรรพากรไม่ต้องเก็บภาษีการขายหุ้นดังกล่าว
นายสรรเสริญ ยืนยันว่า ศาลภาษีกลางและศาลฎีกาแผนกคดีอาญาของผู้ดำรงตำแหน่งทางการเมือง ตัดสินว่านายพานทองแท้ และ น.ส.พินทองทา ทำธุรกรรมแทน พ.ต.ท.ทักษิณ ที่เป็นเจ้าของหุ้นตัวจริง ไม่ได้บอกว่าธุรกรรมการซื้อหุ้นเป็นโมฆะ 
ดังนั้น การขายซิกแซ็กขายหุ้นดังกล่าว มีการตั้งตัวแทนขึ้นมาทำเพื่อเลี่ยงการเสียภาษี